钦定古今图书集成/理学汇编/字学典/第150卷 > 《本草纲目》 > 《附方》
## 钦定古今图书集成/理学汇编/字学典/第150卷 > 《本草纲目》 > 《附方》

吐血不止：金墨磨汁同萝卜汁饮，或生地黄汁亦可。
〈集简方〉

衄血不止，眩晕欲死，浓墨汁滴入鼻中。〈梅师方〉
热病衄血出数升者，取好墨为末，鸡子白丸梧子大，
用生地黄汁下一二十丸，少顷再服，仍以葱汁磨墨，
滴入鼻内，即止。〈外台秘要〉

大小便血：好墨细末二钱，阿胶化汤调服，热多者尤
相宜。〈冠氏本草衍义〉

卒淋不通：好墨烧一两为末，每服一字，温水服之。〈普济
方〉

赤白下痢：姜墨丸：用干姜、好墨各五两为末，醋浆和
丸梧子大。每服三四十丸，米饮下，日夜六七服愈。〈肘后
方〉崩中漏下，青黄赤白，使人无子：好墨一钱，水服，日
二服。〈肘后方〉

堕胎血溢不止：好墨三两，火烧醋淬三次，出火毒；没
药一两，为末，每服二钱，醋酒下。〈普济方〉

妇人难产：墨一寸，末之，水服，立产。〈肘后方〉

胎死腹中，新汲水磨金墨服之。〈普济方〉

胞衣不出，痛引腰脊。好墨温酒服二钱。〈肘后方〉
痈肿发背：醋磨浓墨涂四围，中以猪胆汁涂之，干又
上，一夜即消。〈赵氏方〉

客忤中恶，多于道间门外得之，令人心腹绞痛胀满，
气冲心胸，不即治杀人。捣墨水和服二钱。〈肘后方〉
飞丝入目：磨浓墨点之，即出。〈千金方〉

尘物入目：方同上。

产后血晕，心闷气绝。以丈夫小便，研浓墨一升服。〈子母
秘录〉